[bookmark: _GoBack]ปลัดจังหวัดสมุทรสาครลุยตรวจซ้ำ! กากอะลูมิเนียมดรอสยังไม่หมด สั่งเคลียร์พื้นที่ให้หมด ด้านคดีเร่งส่งอัยการ
วันนี้ 22 ตุลาคม 2569 เวลา 10.30 น. จังหวัดสมุทรสาครลงพื้นที่ติดตามการจัดเก็บกากอุตสาหกรรมอะลูมิเนียมดรอส น้ำหนักประมาณ 200 ตัน ภายในโกดังแห่งหนึ่งในพื้นที่ตำบลนาดี อำเภอเมืองสมุทรสาคร หลังตรวจพบปัญหาเมื่อวันที่ 16 ตุลาคมที่ผ่านมา และมีคำสั่งให้จัดเก็บวัตถุดังกล่าวไว้ภายในโกดังอย่างมิดชิดและปลอดภัย โดยต้องไม่มีเศษกากอุตสาหกรรมตกค้างอยู่ภายนอก พร้อมดำเนินคดีตามกระบวนการทางกฎหมาย
ภายใต้การสั่งการของนายอำนาจ เจริญศรี ผู้ว่าราชการจังหวัดสมุทรสาคร และนายดำรงศักดิ์ ยอดทองดี กับนางวจิราพร อมาตยกุล รองผู้ว่าราชการจังหวัดสมุทรสาคร ได้มอบหมายให้นายบรรพต จันทรวงษ์ ปลัดจังหวัดสมุทรสาคร นำหน่วยงานที่เกี่ยวข้องลงพื้นที่ตรวจสอบ ประกอบด้วย กอ.รมน.จังหวัดสมุทรสาคร สำนักงานทรัพยากรธรรมชาติและสิ่งแวดล้อมจังหวัดสมุทรสาคร ที่ทำการปกครองจังหวัดสมุทรสาคร สำนักงานป้องกันจังหวัดสมุทรสาคร สำนักงานอุตสาหกรรมจังหวัดสมุทรสาคร สถานีตำรวจภูธรเมืองสมุทรสาคร เทศบาลตำบลนาดี และหน่วยงานที่เกี่ยวข้อง
จากการตรวจสอบพบว่า ผู้เช่าโกดังได้ขนย้ายกากอะลูมิเนียมดรอสกองใหญ่ที่เคยวางอยู่ภายนอกเข้าไปจัดเก็บภายในอาคารแล้ว พร้อมนำผ้าใบมาคลุมถุงบิ๊กแบ็ก เพื่อป้องกันไม่ให้น้ำฝนสัมผัสกับวัตถุดังกล่าว เนื่องจากหลังคาโกดังมีสภาพชำรุดและรั่วซึม โดยอยู่ระหว่างรอผู้ให้เช่าเข้าดำเนินการซ่อมแซม
อย่างไรก็ตาม เจ้าหน้าที่ยังพบเศษอะลูมิเนียมดรอสตกค้างบริเวณพื้นด้านนอกโกดัง ซึ่งมีการนำทรายมาถมกลบไว้ นอกจากนี้ บริเวณด้านข้างโกดังยังพบกากอะลูมิเนียมดรอสบรรจุอยู่ในถุงบิ๊กแบ็กเก่าที่ชำรุดหลายถุง ซึ่งยังไม่ได้ขนย้ายเข้าไปจัดเก็บภายในอาคารทั้งหมด
กรณีดังกล่าว เจ้าของวัตถุชี้แจงว่า รถบรรทุกขนาดใหญ่ไม่สามารถเข้าพื้นที่เพื่อดำเนินการขุดและจัดเก็บได้ภายในระยะเวลา 7 วันที่กำหนด แต่ยืนยันว่าจะเร่งดำเนินการให้แล้วเสร็จ พร้อมแจ้งเจ้าหน้าที่เข้าตรวจสอบอีกครั้งหลังดำเนินการเรียบร้อย
นายบรรพต จันทรวงษ์ ปลัดจังหวัดสมุทรสาคร เปิดเผยว่า จากการตรวจสอบครั้งนี้ถือว่าการดำเนินการยังไม่แล้วเสร็จสมบูรณ์ จึงได้สั่งการให้ผู้เช่าโกดังหรือเจ้าของกากอะลูมิเนียมดรอสเร่งจัดเก็บวัตถุทั้งหมดไว้ภายในโกดังที่มีสภาพมิดชิดและปลอดภัย รวมถึงต้องจัดการเศษกากอุตสาหกรรมที่ตกค้างอยู่ภายนอกให้หมดสิ้น
การดำเนินการต้องไม่ใช่เพียงขนย้ายกากอุตสาหกรรมกองใหญ่เข้าไปไว้ภายในอาคาร แต่ต้องจัดเก็บเศษกากที่ตกค้างอยู่ตามพื้นและบริเวณโดยรอบ รวมถึงส่วนที่ถูกทรายกลบไว้ออกให้หมด เพื่อป้องกันความเสี่ยงจากฝุ่นละออง น้ำฝน และการชะล้างที่อาจนำพาสิ่งปนเปื้อนแพร่กระจายออกสู่พื้นที่โดยรอบ
นอกจากนี้ เมื่อจัดเก็บวัตถุทั้งหมดเข้าไปภายในโกดังแล้ว จะต้องปิดประตูให้มิดชิด พร้อมกำชับให้เจ้าหน้าที่ติดตามการซ่อมแซมหลังคาที่ชำรุดรั่วซึม เพื่อให้การจัดเก็บกากอุตสาหกรรมเป็นไปอย่างเหมาะสมและปลอดภัยมากยิ่งขึ้น
สำหรับความคืบหน้าทางคดี ซึ่งเกี่ยวข้องกับสำนักงานอุตสาหกรรมจังหวัดสมุทรสาครและคู่กรณีทั้งสองฝ่าย ได้แก่ ผู้ให้เช่าโกดังและผู้เช่าโกดัง ขณะนี้อยู่ระหว่างการสรุปสำนวนเพื่อส่งพนักงานอัยการพิจารณาดำเนินการฟ้องศาลตามขั้นตอนกฎหมาย
ส่วนกรณีที่เจ้าของวัตถุอ้างว่าอะลูมิเนียมดรอสที่จัดเก็บไว้หมดสภาพการใช้งานเดิมแล้ว แต่ยังสามารถนำไปใช้ประโยชน์อย่างอื่นได้ เช่น การผลิตอิฐบล็อกนั้น หน่วยงานที่เกี่ยวข้องยังไม่สามารถยืนยันได้ เนื่องจากต้องอาศัยผู้เชี่ยวชาญเข้าตรวจสอบและประเมินคุณสมบัติของวัตถุดังกล่าว
ขณะนี้วัตถุทั้งหมดที่ตรวจพบยังไม่สามารถนำไปดำเนินการหรือเคลื่อนย้ายไปจัดเก็บยังสถานที่อื่นได้ โดยต้องรอให้กระบวนการทางกฎหมายแล้วเสร็จ หรือมีคำพิพากษาหรือคำสั่งศาลก่อน จากนั้นจึงพิจารณาดำเนินการตามขั้นตอนและหลักเกณฑ์ของกระทรวงอุตสาหกรรมต่อไป
นายบรรพตกล่าวย้ำว่า จังหวัดสมุทรสาครจะติดตามการจัดเก็บกากอุตสาหกรรมและการแก้ไขข้อบกพร่องอย่างต่อเนื่อง เพื่อให้มั่นใจว่าวัตถุทั้งหมดได้รับการจัดเก็บอย่างเหมาะสม ไม่มีเศษกากตกค้างอยู่ภายนอก และลดความเสี่ยงที่อาจส่งผลกระทบต่อประชาชนและสิ่งแวดล้อมในพื้นที่โดยรอบ
ทั้งนี้ หากประชาชนพบเห็นหรือสงสัยว่ามีการกักเก็บวัตถุอันตราย หรือสิ่งที่อาจก่อให้เกิดอันตรายต่อชีวิต ทรัพย์สินของประชาชน และสิ่งแวดล้อม สามารถแจ้งจังหวัดสมุทรสาคร หน่วยงานฝ่ายปกครองในพื้นที่ หรือเทศบาลที่รับผิดชอบ เพื่อให้เข้าตรวจสอบข้อเท็จจริงและดำเนินการตามอำนาจหน้าที่ต่อไป
